****

**06013 Обикновените герои**

***Клас: 6 ти***

***Учениците затвърждават понятието за общо благо/обществена полза, както и откриват чертите от характера на „обикновените” герои, които работят за промяна на живота на другите.***

**Продължителност**: два занятия по 40 минути. По преценка на учителя - 3 урока, като в третия урок учениците могат да разработят сториборд – разказ в картинки.

**Цели**

Учениците ще:

• Дефинират понятие за героизъм и идентифицират черти на характера и постъпки на герои от историята и/или нашата съвременност;

• Дефинират и дадат примери за общо благо/обществена полза;

• Идентифицират черти на характера и постъпки на обикновени хора, които са от значение за общественото благо/ за живота на другите.

**Материали**

• Два листа хартия голям формат (като за флипчарт) на група (или четири);

• Голям лист хартия;

• Самозалепващи се листчета;

• Маркери за всяка от групите и за учителя;

• Ксерокопия за учениците на материала „За тениса и силата на духа” – историята на тенисистката Зоя Чавдарова;

• Групов процес на разработване на сториборд (Приложение 1)

**Подготовка у дома**

Домашна работа за обсъждане между родители и ученици: виж. „Обикновените” герои на нашето време (Приложение 2).

**Библиография**

• Презентация – изложба с истории от фондация „Подарете книга” „Бъди приятел на дете от дом”. https://www.youtube.com/watch?v=SSC35aXVGUQ&feature=youtu.be

• Новите герои на децата: видеоклип от „Събуди се” по Нова Тв: http://novanews.novatv.bg/news/view/2013/02/03/43892/%D0%BD%D0%BE%D0%B2%D0%B8%D1%82%D0%B5-%D0%B3%D0%B5%D1%80%D0%BE%D0%B8-%D0%BD%D0%B0-%D0%B4%D0%B5%D1%86%D0%B0%D1%82%D0%B0/

• Видео: „За тениса и силата на духа” – историята на тенисистката Зоя Чавдарова.

http://uspelite.com/za-tenisa-i-silata-na-duha-istoriata-na-zoya-chavdarova/

• Видео: Български доброволци стават ментори на бежанци: http://www.bitelevision.com/balgarski-dobrovoltsi-stavat-mentori-na-bezhantsi/

**Инструкции**

***Насочващи дейности:***

**Урок № 1**

1. Кажете на учениците да си помислят за исторически личности, които те смятат за герои. Начертайте Т-образна диаграма на дъската или на голям лист хартия. Напишете имената на героите от лявата страна на диаграмата. Нека учениците да запишат постъпките или чертите на характера на съответния исторически герой в насрещната колона.

2. Гледайте видеото от Библиография (Новите герои на децата). Коментирайте кои от споменатите „герои” от децата са извършили нещо за другите, направили са героични постъпки или са дали нещо значимо на обществото и кои са „медийни герои” и просто известни личности. Може да попитате кой е Паисий – споменат от едно от децата и защо той е герой? Може ли Веселин Маринов, споменат от друго от децата, да се разглежда като герой. Добре е те да правят разлика между герой и медиен герой и известна личност.

3. По преценка на учителя - кажете на учениците да помислят за още хора, които са „медийни герои” или известни „герои” от новините. Нека учениците в групи от четирима да запишат с маркер имената на „известните герои от новините” на голям лист хартия.

4. След това, отново по групи, кажете на учениците да се редуват, за да представят историческите личности, споменати от децата и да аргументират защо те са герои според тях – Ботев, Левски. Добре е учителят да насърчи дискусиите в малките групи по отношение описанието на чертите на характера и постъпките. Възложете на групите да запишат върху самозалепващи листчета думите, които описват чертите на характера и постъпките на героите от списъците. Всеки ученик следва да запише една дума или понятие върху поне пет самозалепващи листчета.

5. Отново по групи помолете децата да напишат на листчета кои са „ежедневните герои”, според децата от клипа – лекари, учители, известни спортисти. Попитайте ги съгласни ли са с това и нека те да допълнят и други представи за ежедневни геройски постъпки или други съвременни герои. Може да са доброволци, които гасят пожари или помагат при наводнения, хора, които помагат на възрастни хора, деца, които предпазват връстници от насилие или друга форма на грубост и т.н. Нека те напишат качествата на героите на нашето съвремие.

6. Напишете понятието „общо благо/ обществена полза/ обществено значимо” на дъската или голям лист хартия. Обсъдете значението на понятието. Проведете направлявана дискусия по следните въпроси:

* + Допринасят ли медийните герои за общото благо. Ако да, по какъв начин?
	+ А нашите съвременни герои? Работят ли те и ка кв името на общото благо?
	+ Обяснете, че в този урок класът ще научи историите на „обикновените” герои, които работят в името на общото благо.

7. Възложете на всяка от групите да разработи определение на общо благо. Споделете резултатите от работата по групи. На дъската или на лист хартия запишете следното твърдение: „Общото благо изисква гражданите да проявят ангажираност и мотивация за работа съвместно с други хора в името на по-голяма полза за всички.” Обсъдете.

8. Като използвате определенията, направени от учениците и съответно от учителя, постигнете съгласие по едно работно определение на общо благо.

**Урок № 2**

1. Припомнете наученото от предния урок с въпрос „Знаем кои са медийните герои, но кои са „обикновените” герои, които ежедневно работят за общото благо?”. Припомнете записаните от минали час определения за общо благо, характеристики на герои от историята и на герои от нашето време.

2. Разделете децата на три или четири групи. Едната група да разгледа презентацията от библиографията „Бъди приятел на дете от дом”. Втората група да разгледа и прочете ксерокопията от историята на тенисистката „Зоя Чавдарова”. Третата – да разгледа видеото от библиографията „Български доброволци стават ментори на бежанци”.

3. Помолете в групите децата да запишат кои са съвременните герои от техните истории и защо? Какво дават те на другите и как помагат? Насочете ги, че помощ и подкрепа за другите може да е не само пари, а време, идеи, доброволен труд, подкрепа за хора от уязвими групи.

4. Учениците трябва да запишат на лепящи се листчета чертите на характера и постъпките на своите „обикновени” герои (напр. мотивираност, ангажираност, смелост, поемане на риск, грижовност, щедрост, внимание към другите и т.).

5. В процеса на направлявана дискусия направете работен списък на чертите на характера и постъпките на „обикновените” герои, които работят в името на общото благо. Учениците ги записват на своите работни листове.

6. След като групите направят кратък преглед на историите от трите групи и сравнят чертите на характера и постъпките на „обикновените” герои.

**Материали към урока**

**Приложение 1**

**Групов процес на разработване на сториборд - разказ в картинки”**

Процесът на разработване на „сториборд” е ефективен при модериране, споделяне и организиране на конкретни, практически идеи сред участниците по дадена тема. Процесът е много добър за първоначалното ангажиране на участниците и за преценяване на предишните им знания по темата.

**Забележка:** Това приложение е адекватно, ако учителят избере трети урок по темата

**Библиография:**

https://www.youtube.com/watch?v=KpCqJ-xBl-o – видео, което разказва какво е сториборд и за какво може да служи.

**Стъпки:**

• Изберете история, която искате да разкажете – може да е основана на примерите във втория урок по темата – „Кои са нашите „обикновени” герои”. Първоначално участниците отговарят на конкретен въпрос: „Какви са чертите на характера и постъпките на обикновените герои на нашето време?”

• Формират се малки групи от по 4- 5 души, като участниците се редуват да споделят идеите си, прави се „мозъчна атака”, а идеите на групата се записват на самозалепващи листчета.

• След това идеите се сортират, групират и подреждат в категории във всяка от малките групи.

• Групите илюстрират идеите си с картинки – не е задължително да рисуват добре, може да са човечета, схема, някакъв образ, евентуално изрязана снимка, и т.н. Важното е да могат да предадат идеята си в нейната последователност и с аргументи – кой е техният герой от ежедневието и защо?

• Накрая, всяка от групите споделя идеите с всички останали в голяма група.

Разработването на „сториборд” може да се използва за следните цели:

• Оценка на знанията, потребностите, интересите и нагласите;

• Създаване на общ речник;

• Изграждане на разговор и съгласие по темата;

• Набиране и анализ на информация и данни;

• Обсъждане на практики;

• Структурирано учене;

• Формиране на нагласи и убеждения.

**Приложение 2**

Общо благо/обществена полза: определение

|  |  |  |
| --- | --- | --- |
| Обикновени герои | Черти на характера  | Постъпки, които ги отличават  |
|  |  |  |
|  |  |  |

Споделете горната информация с вашите родители и ги попитайте кои за тях са съвременните герои, които работят в подкрепа на обществени каузи/ за другите.